भारत सरकार

पर्यावरण एवं वन मंत्रालय

**राज्य सभा**

**अतारांकित प्रश्न संख्या 30**

22.11.2011 को उत्तर के लिए

**''भारत में रमसार स्थल''**

**30. श्री के0 एन0 बालगोपाल :**

क्या **पर्यावरण और वन मंत्री** यह बताने की कृपा करेंगे कि :

(क) क्या रमसार अभिसमय के अंतर्गत भारत में रमसार स्थल अंतर्राष्ट्रीय महत्व के हैं;

(ख) पिछले तीन वर्षों के दौरान ऐसे किन्हीं स्थलों को पारिस्थितिकीय नुकसान पहुंचाने वाले मानवीय हस्तक्षेप की घटनाएं कौन-कौन सी हैं तथा प्रत्येक मामले में पर्यावरण (संरक्षण) अधिनियम, 1986 के उपबंधों के अनुसार संबंधित पक्षों पर क्या जुर्माना लगाया गया है; और

(ग) इन स्थलों को इनकी मूल स्थिति में लाने हेतु कौन-कौन से उपाय किए गए हैं?

**उत्तर**

**पर्यावरण एवं वन राज्य मंत्री (स्वतंत्र प्रभार)**

**(श्रीमती जयंती नटराजन)**

(क) भारत रमसार कन्वेंशन का भी पक्षकार है और इसके पास रमसार कन्वेंशन के अंतर्गत अंतर्राष्ट्रीय महत्व के 25 रमसार स्थल हैं ।

(ख)और(ग) जी नहीं, गत तीन वर्षों के दौरान इस मंत्रालय को मानव हस्तक्षेपों की कोई विशेष घटना के कारण इनमें से किसी स्थल को हुई पारिस्थितिकीय क्षति की रिपोर्ट प्राप्त नहीं हुई है । सरकार ने देश में रमसार स्थलों सहित नमभूमियों के संरक्षण एवं प्रबंधन हेतु नमभूमि (संरक्षण एवं प्रबंधन) नियमावली, 2010 अधिसूचित की है । इसके अलावा, यह मंत्रालय नमभूमियों के संरक्षण तथा प्रबंधन के लिए उन्हें वित्तीय सहायता भी प्रदान करता है ।

\*\*\*\*\*\*\*\*\*\*\*